劉秀才明仲當赴禮部試從縣令毛某乞詩聊作一首
作者：毛滂
朝代：宋

paragraphs: 君不見廣文博士老鄭虔，才名四十寒無氈。
又不見漢陽計吏趙明叔，文章不如一囊錢。
胸中道腴五味足，外雖枯槁中芳鮮。
不妨止有書一束，索米未肯侏儒賢。
平生固用筆耕爾，行發墨頴收豐年。
會當少見會稽綬，勿嗟已賣瑯琊田。